
Εκάτη

ΟΠΙΣΘΟΦΥΛΛΟ
[bookmark: _Hlk229039778]Τα ΘΗΣΑΥΡΙΣΜΑΤΑ σύγχρονα και διαχρονικά, τα οποία αποτελούν την ύλη του παρόντος λογοτεχνικού-δημοσιογραφικού βιβλίου, επιλέχτηκαν από την 6μηνιαία έκδοση υπό μορφή εφημερίδας Τα Φραγκάτα Κεφαλλονιάς, την οποία εκδίδω κάθε Ιανουάριο και Ιούλιο και εν πολλοίς συγγράφω, συμπληρώνονται δε 32 χρόνια έκδοσης και 64 τεύχη (1995-2026). Είναι ποιήματα και πεζά μου για διαχρονικά ή συγκαιρινά θέματα, καθώς μερικά συναρτώνται με το χρόνο δημοσίευσης. Έτσι, δημιουργείται ένα παιχνίδισμα στον πανδαμάτορα χρόνο, παρελθόν-παρόν-μέλλον. Παρατίθενται σε 5 κεφάλαια:
1. «Φραγκάτα και Ζιζάνιον»: Μακροσκελές ποίημα δημοσιευόμενο σε συνέχειες, με τους εκδότες-αρθρογράφους των ως άνω εφημερίδων σε μια… ετεροχρονισμένη συνεργασία, με τον Μολφέτα πριν από έναν αιώνα και τον Γαρμπή σήμερα, σ’ έναν απολαυστικό διάλογο ποικίλων θεμάτων. 
2. «Δηκτικά… κι ενδεικτικά!»: Αυτή είναι η επιγραφή μιας στήλης στην οποία σχολιάζονται, με τρόπο σύντομο και καυστικό, διάφορα ζητήματα που προέκυψαν πρόσφατα ή χρονίζουν, και εκφράζεται γνώμη επ’ αυτών. 
3. «11 Σατιρικές ιστορίες των Φραγκάτων»: Αληθινές ιστορίες γραμμένες στο τοπικό γλωσσικό ιδίωμα του χωριού Φραγκάτα, με την προσδοκία να προσφέρουν στιγμές χαλάρωσης. 
4. «Γυάλινες κρεβατοκάμαρες»: Διήγημα σ’ έναν κόσμο φανταστικό, εκεί η ερωτική συνεύρεση είναι θέμα δημόσιο, σε κρεβατοκάμαρες με τοίχους διαφανείς και θέα ελεύθερη, οπότε μπορεί να υπάρχει κοινωνικός έλεγχος.
5. «35 ποιήματα»: Ποιήματα ερωτικά, ιστορικά, φιλοσοφικά, πολιτικής επικαιρότητας, πανδημίας Κορωνοϊού και άλλα, σ’ ένα ενδιαφέρον ευρυ-θεματικό μωσαϊκό. 
Ο εικαστικός καλλιτέχνης Διονύσης Γαρμπής στόλισε και εμπλούτισε το βιβλίο ΘΗΣΑΥΡΙΣΜΑΤΑ επιδέξια, με δικές του εμπνεύσεις. Ο ίδιος τυγχάνει να είναι και πτυχιούχος Δημόσιας Ιστορίας και όπως αιτιολογημένα αναφέρει στον Πρόλογό του: «Το βιβλίο αυτό, πέραν του μυθοπλαστικού του ενδιαφέροντος, προσφέρεται για προσεγγίσεις κοινωνικής και δημόσιας ιστορίας». 

